Әл Фараби атындағы Қазақ Ұлттық Университеті

Шығыстану факультеті

3 курс докторанты

Қуатова Ханымай

**Жапон емес, жапондық үлгідегі адам бол**

 Мен — жапон емеспін. Бірақ жапон мәдениетін жүрегіме жақын тартқан шығыстанушымын. Бұл мен үшін жай ғана кәсіби қызығушылық емес — өмірлік философиям, ішкі тәртібім мен жанымның үйлесімі.

 Жапон мәдениеті маған сабыр мен сұлулықты, қарапайымдылық пен терең мағынаны үйретті. Мен үшін "ваби-саби" — кемшіліктен әсемдік көру, ал "икигай" — өмірлік мақсатты табу ұғымдары жай ғана ұғым емес, күнделікті өмірімнің бағыт-бағдарына айналды. Әр ұлттың өз болмысы бар. Сол болмыстың көркемдігін бойға сіңіріп, кем тұстарын ескеріп отырған жөн деп санаймын.

 Мен ешқашан "жапон болыңдар" деп үгіттеген емеспін. Ғылым жолындағы адам ретінде Жапонияның да жақсы, әлсіз тұстарын салмақтай отырып, өз қазағыма пайдамды тигізгім келеді. Мен — жапон емеспін. Бірақ жан дүниеммен осы мәдениеттің үнін тыңдаймын. Менің болмысым — көпір. Шығыс пен Батыстың арасында, мәдениеттер тоғысқан шекарада тұрған көпір. Сол көпір арқылы адамдар жүректен жүрекке ұғынысса деймін. Өйткені шынайы жапондық болмыс ұлтта емес — ұстанымда. Жапония озық технологиясымен әлемді мойындатты. Бірақ сол жетістікке бастайтын берік негіз бізде де бар: бай табиғи ресурстарымыз, бірнеше тілді еркін меңгере алатын дарынды жастарымыз. Осындай әлеуетімізді бағалау — өзімізді тану мен құрметтеуден басталады. Кейде біз өз елімізді ұмытып, өзгеге еліктейміз. Жапонияда жүрген кезімде патриоттық сезімім ерекше оянды. Жапон халқының жетістіктерін көре отырып, "Неге бізде осылай емес?" деп емес, "Бізде қандай артықшылықтар бар?" деп ойландым.

 Ең ауыр тиген сәт — бір жапон досымның: "Біз сендер сияқты бодан болған жоқпыз," — деген сөзі еді. Бұл сөздің салмағы мен жанымды ауыртты. Арада жеті жыл өтсе де, сол сәтті ұмыта алмай келемін. Бірақ дәл сол сәтте мәдениетті жапонның өзі осылай ашық айта алатынын түсіндім. Сондықтан, менің ойым: жапон болуға ұмтылмайық, тек жапондық үлгідегі, яғни тәртіпті, еңбексүйгіш, мақсатшыл қазақ болайық. Бірақ ең бастысы — өз қазақы болмысымызды жоғалтпай, оны жаңа биікке көтерейік.